KIRJALLINEN KYSYMYS P-2982/01 esittäjä(t): Carlos Bautista Ojeda (Verts/ALE) komissiolle. Uutetun oliiviöljyn alfabenzopyreenipitoisuus.



Virallinen lehti nro 115 E , 16/05/2002 s. 0208 - 0209



KIRJALLINEN KYSYMYS P-2982/01 esittäjä(t): Carlos Bautista Ojeda (Verts/ALE) komissiolle (22. lokakuuta 2001) Aihe: Uutetun oliiviöljyn alfabenzopyreenipitoisuus Espanjan hallitus on varoittanut uutetun oliiviöljyn korkeasta benzopyreenipitoisuudesta. Maataloudesta vastaava komission jäsen totesi 19. heinäkuuta 2001 useille tiedotusvälineille, että Espanjan olisi pitänyt odottaa, että sillä on tieteelliset perusteet toimiaan varten, ja että ensin olisi selvitettävä tieteellisin perustein, mikä on siedettävä benzopyreenitaso, koska ainetta tavataan myös useissa muissa tuotteissa. Elintarvikealan tiedekomitea on julkaissut uutetun oliiviöljyn benzopyreenipitoisuustasoa koskevan selonteon, jonka mukaan altistuminen kerran tai useammin Espanjan ilmoittamalle hiilivetyannokselle saa aikaan alhaisen tai kohtuullisen myrkytystilan, mutta ei aiheuta syöpää. Selonteon mukaan mahdolliset vakavat myrkytykset edellyttävät pidempiaikaista altistumista määrille, jotka ovat hyvin paljon suurempia kuin Espanjan hallituksen ilmoittamat määrät. Siinä todetaan, että ottaen huomioon korkeimmat havaitut tasot ja henkilön keskimääräinen 1550 gramman kulutus, saastuneen oliiviöljyn polysyklisten aromaattisten hiilivetyjen imeytyminen olisi 500 1 500 nanogrammaa kiloa ja päivää kohden, mikä merkitsee huomattavasti alhaisempaa määrää kuin vakavia myrkytystiloja aiheuttava annos. Pitävätkö edellä mainitut maataloudesta vastaavan komission jäsenen lausunnot paikkansa? Millä edellytyksillä ennalta varautumisen periaatetta olisi sovellettava, jotta elintarvikkeita koskeva varoitusverkosto aktivoitaisiin? Franz Fischlerin komission puolesta antama vastaus (23. marraskuuta 2001) Oliivin puristemassaöljyä tuottavien jäsenvaltioiden suorittamien tarkastusten perusteella voidaan todeta, että öljyn saastuminen polysyklisten aromaattisten hiilivetyjen (PAH) vuoksi johtuu kaksivaiheisista puristamoista saatavan oliivin puristemassan (alperujos) kuivauksesta korkeissa lämpötiloissa. Tällaiset puristamot ovat erittäin yleisiä Espanjassa, vaikka oliivin puristemassaöljyn saastumisongelma koskeekin kaikkia tuottajamaita. Koska maataloudesta vastaavan komission jäsenen käynti Espanjassa heinäkuussa 2001 sattui samaan aikaan Espanjan viranomaisten tekemän elintarvikkeita koskevan hälytyksen kanssa, komission jäseneltä on jo pyydetty kannanottoa kysymykseen. Hän on ilmaissut olevansa huolissaan tästä koko alan kuvaan vaikuttavasta ongelmasta ja vakuuttanut, että yhteisössä on tarpeen määritellä yhdenmukaistetut raja-arvot kaikille tuotteille, jotka voivat sisältää PAH-yhdisteitä. Espanjan viranomaisten tekemä päätös, joka noudattaa terveyslainsäädännön mukaista ennalta varautumisen periaatetta, vaikuttaa oikealta ottaen huomioon, että analysoitujen näytteiden sisältämät polysyklisten aromaattisten hiilivetyjen määrät aiheuttivat riskin kuluttajien terveydelle. Italialaista oliivin puristemassaöljyä koskevien hälytysten johdosta myös Italian viranomaiset määrittelivät suurimmat sallitut PAH-pitoisuudet näille tuotteille teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetussa Euroopan parlamentin ja neuvoston direktiivissä 98/34/EY(1) säädetyn kiireellisyysperiaatteen mukaisesti. Pysyvä elintarvikekomitea hyväksyi toimenpiteet. Elintarvikkeiden sisältämän bentso(a)pyreenin tai muiden polysyklisten aromaattisten hiilivetyjen (PAH) määrälle ei ole yhdenmukaistettuja enimmäisarvoja. Puiteasetuksen (neuvoston asetus (ETY) N:o 315/93, annettu 8 päivänä helmikuuta 1993, elintarvikkeissa olevia vieraita aineita koskevista yhteisön menettelyistä(2)) yleiset elintarvikkeiden turvallisuutta koskevat säännökset ovat kuitenkin voimassa. Niiden mukaan elintarvike, joka sisältää vieraita aineita määrinä, joita ei voida hyväksyä kansanterveyden näkökulmasta, ei saa tuoda markkinoille. Tällaisissa tapauksissa jäsenvaltiot voivat toteuttaa toimenpiteitä kuluttajien turvallisuuden suojelemiseksi. Edellytyksenä on, että tapauksista, joissa vierasta ainetta esiintyy liian suurina määrinä, ilmoitetaan elintarvikkeita koskevan nopean hälytysjärjestelmän (RASFF) kautta, jossa jäsenvaltiot, Euroopan talousalueeseen/Euroopan vapaakauppa-alueeseen (ETA-EFTA) kuuluvat maat ja komissio jakavat tietoa elintarviketuotteista, jotka vaarantavat kuluttajien terveyden. Saastunutta oliivin puristemassaöljyä koskevassa tapauksessa jäsenvaltioiden ilmoitukset lähetettiin hälytyksinä, koska elintarvike muodosti kansanterveydellisen riskin ja sitä markkinoitiin useammassa kuin yhdessä jäsenvaltiossa. Heinäkuussa 2001 tieteellinen elintarvikekomitea käsitteli ajankohtaista oliivin puristemassaöljyn saastumisongelmaa ja teki sen johtopäätöksen, että todetut PAH-pitoisuudet eivät anna aihetta huoleen lyhyellä aikavälillä. Tämä tarkoittaa, että tuotteen satunnaisesta käytöstä ei aiheudu terveysriskiä, jota ei voitaisi hyväksyä. Kuitenkin näin suuria määriä PAH-yhdisteitä sisältävän öljyn käyttöä on vältettävä, koska PAH-yhdisteet aiheuttavat syöpää. Tieteellinen elintarvikekomitea suorittaa parhaillaan arviointia selvittääkseen PAH-yhdisteiden aiheuttaman todellisen riskin. Lisäksi jäsenvaltiot keräävät tietoja, joiden perusteella voidaan arvioida koordinoidusti näiden kemikaalien esiintyminen elintarvikkeissa. Sen jälkeen määritellään tarvittaessa yhteisössä noudatettavat elintarvikkeiden suurimmat sallitut PAH-pitoisuudet esimerkiksi bentso(a)pyreenin osalta. (1) EYVL L 204, 21.7.1998. (2) EYVL L 37, 13.2.1993.